CELEX: 32017D0035
Language: hr
Date: 2017-11-03 00:00:00
Title: Odluka (EU) 2017/2097 Europske središnje banke od 3. studenoga 2017. o metodologiji izračuna sankcija za povrede nadzornih zahtjeva za sistemski važne platne sustave (ESB/2017/35)

16.11.2017   
            
            
               HR
            
            
               Službeni list Europske unije
            
            
               L 299/31
            
         ODLUKA (EU) 2017/2097 EUROPSKE SREDIŠNJE BANKE
   od 3. studenoga 2017.
   o metodologiji izračuna sankcija za povrede nadzornih zahtjeva za sistemski važne platne sustave (ESB/2017/35)
   UPRAVNO VIJEĆE EUROPSKE SREDIŠNJE BANKE
   uzimajući u obzir Ugovor o funkcioniranju Europske unije, a posebno četvrtu alineju njegova članka 127. stavka 2.,
   uzimajući u obzir Statut Europskog sustava središnjih banaka i Europske središnje banke, a posebno četvrtu alineju njegovog članka 3. stavka 1. i članak 34.,
   uzimajući u obzir Uredbu Vijeća (EZ) br. 2532/98 od 23. studenoga 1998. o ovlastima Europske središnje banke za izricanje sankcija (1), a posebno njezin članak 2.,
   uzimajući u obzir Uredbu (EZ) br. 2157/1999 Europske središnje banke od 23. rujna 1999. o ovlastima Europske središnje banke za izricanje sankcija (ESB/1999/4) (2),
   uzimajući u obzir Uredbu (EU) br. 795/2014 Europske središnje banke od 3. srpnja 2014. o nadzornim zahtjevima za sistemski važne platne sustave (ESB/2014/28) (3), a posebno njezin članak 23.,
   budući da:
   
               (1)
            
            
               Eurosustav promiče nesmetano funkcioniranje platnih sustava, između ostalog, provođenjem nadzora. Posebno, nadzor sistemski važnih platnih sustava (SIPS) provodi se u skladu sa zahtjevima Uredbe (EU) br. 795/2014 (ESB/2014/28).
            
         
               (2)
            
            
               Članak 23. Uredbe (EU) br. 795/2014 (ESB/2014/28) ovlašćuje Europsku središnju banku (ESB) da izriče sankcije za povrede te Uredbe. Za potrebe poboljšanja transparentnosti načela i postupaka koje će ESB slijediti kada izriče te sankcije, tim se člankom zahtijeva da ESB donese odluku o metodologiji izračuna iznosa sankcija.
            
         
               (3)
            
            
               Donošenjem ove odluke, ESB dokazuje način na koji prati načelo razmjernosti kada utvrđuje odgovarajuću sankciju,
            
         DONIJELO JE OVU ODLUKU:
   Članak 1.
   Definicije
   Za potrebe ove Odluke
   
               1.
            
            
               „upravitelj SIPS-a” znači upravitelj SIPS-a kako je utvrđeno u članku 2. točki 4. Uredbe (EU) br. 795/2014 (ESB/2014/28);
            
         
               2.
            
            
               „poslovna godina” znači vremensko razdoblje u odnosu na koje se trebaju pripremiti revidirani financijski izvještaji ili zakonom propisani financijski izvještaji;
            
         
               3.
            
            
               „novčana kazna” znači jednokratni novčani iznos koji je upravitelj SIPS-a dužan platiti kao sankciju;
            
         
               4.
            
            
               „povreda” znači svako propuštanje ispunjenja obveza od strane upravitelja SIPS-a koje proizlazi iz Uredbe (EU) br. 795/2014 (ESB/2014/28);
            
         
               5.
            
            
               „periodični penali” znači iznosi novca koje je u slučaju trajne povrede upravitelj SIPS-a dužan platiti, bilo kao kaznu ili u svrhu prisile dotičnog upravitelja SIPS-a da postupa u skladu sa svojim obvezama prema Uredbi (EU) br. 795/2014 (ESB/2014/28). Ovi će se iznosi izračunati za svaki puni dan trajne povrede nakon dostave obavijesti upravitelju SIPS-a o odluci kojom se zahtijeva prestanak povrede u skladu s postupkom utvrđenom u drugom podstavku članka 3. stavka 1. Uredbe (EZ) br. 2532/98;
            
         
               6.
            
            
               „sankcija” znači novčana kazna ili periodični penal izrečeni kao posljedica povrede,
            
         
               7.
            
            
               „promet” znači prihod koji je stvorio dotični SIPS tijekom poslovne godine koja prethodi poslovnoj godini u kojoj je nastala povreda;
            
         
               8.
            
            
               „vrijednost obrađenih plaćanja” znači ukupna dnevna prosječna vrijednost plaćanja nominiranih u eurima koje obrađuje dotični SIPS tijekom poslovne godine koja prethodi poslovnoj godini u kojoj je nastala povreda.
            
         Članak 2.
   Opća načela
   1.   Ova odluka utvrđuje metodologiju koju ESB treba slijediti kod izračuna iznosa sankcija koje ESB treba izreći upravitelju SIPS-a za povrede Uredbe (EU) br. 795/2014 (ESB/2014/28).
   2.   ESB može kao sankcije za povredu Uredbe (EU) br. 795/2014 (ESB/2014/28) izreći kaznu ili periodični penal.
   3.   ESB će utvrditi iznos sankcije koju treba izreći na temelju postupka koji se odvija u dvije faze, počevši s izračunom osnovnog iznosa sankcije, koji se onda može povećati ili smanjiti u smislu otegotnih ili olakotnih okolnosti koje su od važnosti za svaki pojedini slučaj.
   Članak 3.
   Izračun osnovnog iznosa sankcije
   1.   ESB će izračunati osnovni iznos svake sankcije koja se treba izreći upravitelju SIPS-a u odnosu na promet i vrijednost plaćanja obrađenih od strane dotičnog SIPS-a.
   2.   Osnovni iznos sankcije predstavlja 50 % zbroja sljedećih iznosa:
   
               (a)
            
            
               1 % prometa; i
            
         
               (b)
            
            
               0,0001 % vrijednosti obrađenih plaćanja.
            
         3.   Za periodične penale, osnovni iznos dijeli se sa 180 kako bi se izračunao iznos plativ za svaki puni dan trajne povrede.
   Članak 4.
   Otegotne i olakotne okolnosti
   Prilikom izračunavanja iznosa svake sankcije, ESB mora uzeti u obzir, kada je to potrebno, okolnosti pojedinog slučaja, kako je određeno članku 2. stavku 3.Uredbe (EZ) br. 2532/98.
   Članak 5.
   Ograničenja
   1.   Kada na temelju izračuna izvršenog u skladu s člankom 3. stavkom 2. i u skladu sa svakim povećanjem ili smanjenjem osnovnog iznosa u izvršenog u skladu s člankom 4., iznos novčane kazne premašuje 500 000 eura, iznos novčane kazne koji ESB može izreći mora biti ograničen na 500 000 eura.
   2.   Kada na temelju izračuna izvršenog u skladu s člankom 3. stavcima 2. i 3. u skladu sa svakim povećanjem ili smanjenjem osnovnog iznosa u izvršenog u skladu s člankom 4., iznos periodičnih penala premašuje 10 000 eura po danu povrede, iznos periodičnih penala koji ESB može izreći po danu povrede mora biti ograničen na 10 000 eura. Periodični penali mogu se izreći u odnosu na najduže razdoblje od šest mjeseci nakon dostave obavijesti o odluci o izricanja sankcija upravitelju SIPS-a.
   Članak 6.
   Završne odredbe
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Frankfurtu na Majni 3. studenoga 2017.
      
         
            Predsjednik ESB-a
         
         Mario DRAGHI
      
   
   
      (1)  SL L 318, 27.11.1998., str. 4.
   
   
      (2)  SL L 264, 12.10.1999., str. 21.
   
   
      (3)  SL L 217, 23.7.2014., str. 16.